CELEX: 62020TN0633
Language: et
Date: 2020-10-09 00:00:00
Title: Kohtuasi T-633/20: 9. oktoobril 2020 esitatud hagi – CNMSE jt versus parlament ja nõukogu

11.1.2021   
            
            
               ET
            
            
               Euroopa Liidu Teataja
            
            
               C 9/24
            
         
      9. oktoobril 2020 esitatud hagi – CNMSE jt versus parlament ja nõukogu
      (Kohtuasi T-633/20)
      (2021/C 9/36)
      Kohtumenetluse keel: prantsuse
      
         Pooled
      
      
         Hagejad: Coordination nationale médicale santé – environnement (CNMSE) (Pariis, Prantsusmaa) ja viis teist hagejat (esindaja: advokaat G. Tumerelle)
      
         Kostjad: Euroopa Parlament ja Euroopa Liidu Nõukogu
      
         Nõuded
      
      Hagejad paluvad Üldkohtul:
      
                  —
               
               
                  tunnistada määrus nr 2020/1043 kehtetuks.
               
            
         Väited ja peamised argumendid
      
      Hagi põhjendamiseks esitavad hagejad kolm väidet.
      
                  1.
               
               
                  Esimene väide käsitleb vaidlustatud määrusega (1) kaasnevaid tagajärge ja riske. Sellega seoses leiavad hagejad, et geneetiliselt muundatud organismidega seotud riski hindamise kõikide meetmete tühistamine ei olnud põhjendatud. Nad kritiseerivad ka üldsusega konsulteerimata jätmist, teabe ja märgistuse puudumist ning teadusliku põhjenduse puudumist.
               
            
                  2.
               
               
                  Teine väide käsitleb vaidlustatud akti formaalset õiguspärasust mõjutavaid vigu. Hagejad heidavad ette seda, et menetlus viidi läbi ilma üldsusega konsulteerimata, direktiivi 2001/18 (2) artiklis 7 ette nähtud diferentseeritud menetlust järgimata ning olulisi menetlusnorme rikkudes. Veel tuginevad nad piisava õigusliku aluse puudumisele ja hindamisveale.
               
            
                  3.
               
               
                  Kolmas väide käsitleb vaidlustatud akti sisemist õiguspärasust mõjutavaid vigu. Sellega seoses väidavad hagejad, et järgitud ei ole ettevaatuse põhimõtet, liidu õiguse üldpõhimõtet seoses õiguspärase ootuse ja omandatud õigusega tervise- ja keskkonnakaitsele. Samuti tuginevad hagejad subsidiaarsuse ja proportsionaalsuse põhimõtete rikkumisele ja ilmsele hindamisveale.
               
            
         (1)  Euroopa Parlamendi ja nõukogu 15. juuli 2020. aasta määrus (EL) 2020/1043, mis käsitleb kliiniliste uuringute tegemist geneetiliselt muundatud organisme sisaldavate või neist koosnevate inimravimitega, mis on ette nähtud koroonaviirushaiguse (COVID-19) raviks või ennetamiseks, ning nende ravimite tarnimist (ELT 2020, L 231, lk 12).
      
         (2)  Euroopa Parlamendi ja nõukogu 12. märtsi 2001. aasta direktiiv 2001/18/EÜ geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta (EÜT 2001, L 106, lk 1; ELT eriväljaanne 15/06, lk 77).